ભારત માટે શરમથી માથું ઝૂકી જાય તેવી બાબત એ છે કે, વિશ્વમાં કુલ ૯૫ કરોડ લોકો ખુલ્લામાં શૌચ જાય છે જેમાંના ૬૦ ટકા(૫૬.૭૦ કરોડ લોકો) ભારતીય છે. આ મામલે ભારત આફ્રિકા ખંડના અતિ ગરીબ દેશો નાઈજીરિયા(૨૫ ટકા), ઈથિયોપિયા(૨૯ ટકા), કોંગો(૧૦ ટકા)થી પણ ક્યાંય પાછળ છે. ૨૦૧૧ની વસ્તી ગણતરી પ્રમાણે ૫૦ ટકા ભારતીયો ખુલ્લામાં શૌચ કરે છે. ગ્રામીણ ભારતમાં આ આંકડો ૬૭ ટકા જેટલો ઉંચો છે. મામલો જો કે માત્ર શરમ અને આરોગ્યને લગતો જ નથી. તેના કારણે થતું આર્થિક નુકસાન પણ ઘણું મોટું છે. એક રિપોર્ટ મુજબ, વર્ષ ૨૦૧૫માં શૌચાલયની સુવિધા ન મળવાને કારણે વૈશ્વિક અર્થવ્યવસ્થાને રૃ.૧૪.૯૦ કરોડનું નુકસાન થયું હતું. આ નુકસાન પૈકી ૭૭ ટકા બોજો એશિયા-પેસિફિક દેશો પર પડ્યો હતો. એ રીતે જોઈએ તો પણ ભારતે સૌથી વધુ નુકસાન વેઠવું પડે છે. વર્ષ ૨૦૧૫માં આ જ કારણે ભારતના જીડીપીને અંદાજે રૃ.૭.૧૩ લાખ કરોડ રૃપિયાનું નુકસાન થયું હોવાનો અંદાજ છે. આ આંકડો દેશના આરોગ્ય બજેટ કરતા ૧૯ ટકા વધુ હતો.